Jurinová, Erika, podpredsedníčka NR SR (2013-12-16):
Ďakujem pekne. Pani podpredsedníčka, vážený pán generálny riaditeľ, kolegyne, kolegovia, dovoľte mi teda vyjadriť sa v krátkosti k predkladanému návrhu rozpočtu Sociálnej poisťovne. V prvom rade treba asi povedať, že naozaj ide o 1 mld. 61 tis., ktorá musí prísť do štátneho rozpočtu, aby bola Sociálna poisťovňa schopná vyplácať dôchodky. To, že máme dlhodobo veľký problém s dôchodkami, je viac ako jasné. To, že sa riešenie situácie stále odďaľuje, je jasné takisto. Vidíme, že v tomto roku nám poklesol výber sociálneho poistenia hlavne u aktívneho obyvateľstva. To by už mohlo znamenať nielen zdvihnutý prst, ale možno aj niečo viac. Ak vidíme, že sme schopní o 73 mil. vybrať menej za tento rok, to znamená, že systém, ktorý ste nastavili za tejto vlády, ktorý hovorí, že jednak odvody pre živnostníkov sa zvýšili, asi nefunguje. Asi nastal nejaký skrat, na ktorý celá opozícia upozorňovala, a môžeme konštatovať, bohužiaľ, naplnili sa naše očakávania. Čo je dosť zlé a smutné. Ďalej si treba uvedomiť, že miliarda, ktorá musí ísť na sanovanie rozpočtu Sociálnej poisťovne k tomu, aby sme mohli vyplácať starobné dôchodky, tak na túto miliardu sa skladajú všetci občania tejto krajiny. Sú to peniaze, ktoré idú z daní nás všetkých. To znamená opäť apel, prečo nechávate dôjsť situáciu takto ďaleko, prečo opatrenia, ktoré ste mohli vykonať už hneď po nástupe vlády, odsúvate do budúcna. Je to podľa mňa dosť zlé, pretože znamená, že vašou úlohou alebo snahou nie je situáciu riešiť, ale to zlé iba odďaľovať. V situácii, ktorá dnes je, je podľa mňa rovnako veľmi čudné, ak sa dozvedáme, že, a vieme, že schodok je takýto vysoký, a my ho ešte ideme navyšovať tým, že budeme musieť vyplácať výsluhovým dôchodcom aj starobné dôchodky. Je to téma, na ktorú upozorňujem už asi mesiac. Je to téma, ktorú si pinpongujeme, ministerstvo ku mne, ja k vám. A vzájomne si myslím, že vieme, že povinnosti sú jasné, ale ten spôsob, akým ste, kam až ste to dopracovali, teda do takej absurdnosti, že sa zovšeobecňujú veci, ktoré sa zovšeobecňovať vôbec nemusia, tak podľa mňa je úplne choré. Tu musím povedať, že aj keď ste, pán generálny riaditeľ, veľmi dobre vedeli, že do systému bude treba naliať množstvo peňazí, vôbec ste narátali s tým, že rozpočet Sociálnej poisťovne bol zaťažený ďalšími miliónmi. Sám ste povedali, že ďalšími pravdepodobne 80 mil. eur. Ako je možné, ak ste vykonali metodické usmernenie, ak ste ho teda vydali v máji, nemali ste k tomu žiadne finančné analýzy o dopadoch, ako je možné, že ste ho vlastne uviedli do platnosti? S tým, že odpovede z ministerstva financií na tieto moje otázky boli veľmi zjednodušené a odpovedali iba v tom duchu, že je vypracovaná alebo je spustená nejaká pracovná komisia, ktorá to bude riešiť. Podľa mňa to je veľmi smutné, ak aj samotné ministerstvo má možnosť vyjadriť sa k takýmto témam až po ustanovení tohto metodického usmernenia. Takže vraciam sa opäť k tej istej pesničke, ktorú som už tento týždeň aj hovorila. Napadám spôsob, akým uchopila Sociálna poisťovňa veľkú tému, ktorá môže zahŕňať až osemnásťtisíc ľudí. Ak vieme, že už v dnešnej dobe, ako myslím, že pán poslanec Mihál hovoril, ak v dnešnej dobe doplácajú ostatní daňoví poplatníci na každého jedného starobného dôchodcu 80 euro mesačne, nerobíte nič pre to, aby sa táto suma naozaj znížila, aby sa stal systém akcieschopnejší. Je mi ľúto, ale tento rok ste si veľmi pomohli sanáciou druhého. piliera. Nechcem teraz debatovať alebo diskutovať, tak ako to tu vo štvrtok prebehlo, že či je druhý pilier dobrý alebo nie. Dôležité pre mňa je, že tento rok ste zachránili Sociálnu poisťovňu iba tým, že ste presmerovali tok financií zo správcovských spoločností do Sociálnej poisťovne. Tento rok to už urobiť nemôžete. To znamená, že celú sumu sanujete zo štátneho rozpočtu. Chcem vás vyzvať, pretože ste tu ako generálny riaditeľ a zároveň aj poslanec Národnej rady, aby ste naozaj aktívne pristupovali k riešeniu tohto ťažkého problému. Hovorím, okrem miliardy, ktorú máte v rozpočte stanovenú, tu prichádza ešte 80 mil., ktoré sú možnože v porovnaní smeťou, ale je to v podstate suma, o ktorú tento rok aktívne obyvateľstvo zaplatilo menej odvodov do Sociálnej poisťovne. Akým spôsobom chcete toto sanovať? Ja mi jasné, že z rozbehnutého vlaku sa už veľmi ťažko vystupuje. To znamená, že Sociálna poisťovňa, či sa to páči, či nie, a akýkoľvek máme na to názor, bude musieť vyplatiť pohľadávky od výsluhových dôchodcov. Takže v konečnom dôsledku musím povedať, že sa mi vôbec nepáči postup Sociálnej poisťovne. Myslím si, že nie je kompetentne riadená Sociálna poisťovňa. Viem, že vy sám nemôžete za vzniknutú situáciu, čo sa týka rozpočtových častí. Sám ale môžete a mali by ste brať osobnú zodpovednosť za to, akým spôsobom sa riešili starobné dôchodky pre niektorých výsluhových dôchodcov. Rovnako potrebujem povedať, že mali by ste sa o to viac usilovať, aby vláda urobila naozaj skutočne systémové opatrenia k tomu, aby prvý pilier, na ktorý sa aj vy spoliehate, vaša vláda, a preferujete ho, aby bol naozaj akcieschopný, aby bol schopný vyplácať to, čo si zaslúžia dôchodcovia. Vieme, že dôchodky v dnešnej dobe sú veľmi nízke, ale týmto spôsobom, že len nalievame peniaze do systému ostatných poplatníkov, len tú špirálu zvyšujeme. Takže, pán generálny riaditeľ, poprosím vás, aby ste sa naozaj, aby prispeli k tomu, aby ste situáciu pomáhali riešiť, keďže máte dvojitú funkciu. Mali by ste dvakrát toľko pracovať. Ďakujem.